ועדת הכנסת, כנסת 18, פרוטוקול מספר 224, 2011-12-26 08:45

יריב לוין: שלום, אני פותח את ישיבת הוועדה.

יריב לוין: על סדר היום פנייה של יושבי ראש הוועדה המשותפת של ועדת הכלכלה וועדת החינוך, התרבות והספורט, שדנה בהצעת חוק רשות השידור (תיקון מס' 25) התש"א-2010 (מ/541), בדבר שתי טענות שעלו לגבי חריגה מגדר הנושא, וכן בקשה של הממשלה להקדמת הדיון בהצעת החוק לפני הקריאה השנייה והשלישית.

יריב לוין: אני אבקש, תחילה, מנציג הממשלה לנמק לנו בקצרה את הבקשה לפטור מחובת הנחה בקריאה השנייה והשלישית.

יריב לוין: אחר כך אבקש את יו"ר הוועדה המשותפת, חה"כ כרמל שאמה-הכהן, להסביר לנו את הפנייה שלו בעניין שתי הבקשות לנושא חדש.

עידו אציל: בחוק רשות השידור קבועות מכסות בהן מחויבת הרשות בשנת 2011, לעניין הפקות מקומיות קנויות.

עידו אציל: רשות השידור כנראה תתקשה לקיים את מצוות החוק בשנת 2011.

יואל חסון: זה הערוץ היחיד שמתקשה לעמוד במטלות שלו?

נחמן שי: אפשר לעשות מאמץ.

יריב לוין: חה"כ חסון, כדי לשאול צריך קודם כל להבין מה רוצים.

יואל חסון: אנחנו מבינים.

יריב לוין: אני לא מבין.

יריב לוין: אני יותר איטי ממך בשעות האלה של הבוקר.

עידו אציל: על מנת למנוע מצב בו הרשות מפירה חוק ולסייע לה גם לצלוח את הרפורמה, הממשלה החליטה להעביר הצעת חוק שתסמיך את השר הממונה לתת היתר לרשות להפחית במכסות שבה היא מחויבת על פי חוק.

עידו אציל: הדחיפות שבהצעת החוק נובעת מהעובדה ששנת 2011 עומדת להסתיים, ואנחנו רוצים למנוע כבר בשנת 2011 מצב בו הרשות היא מפרת חוק.

יואל חסון: האם הרפורמה אושרה?

עידו אציל: הרפורמה בתהליכים.

עידו אציל: יו"ר הרשות נמצא פה, והוא יוכל להסביר לך.

יריב לוין: שאלות והתייחסויות תהיינה אחר כך.

יריב לוין: חה"כ כרמל שאמה הכהן, יו"ר הוועדה המשותפת, בבקשה.

כרמל שאמה-הכהן: בעצם במהלך הדיון בהצעת החוק המפוצלת העלו חברי כנסת שונים בקשה להגדיר את ההצעות כנושא חדש.

כרמל שאמה-הכהן: סעיף 1 עוסק באותו סעיף שהציג כרגע נציג הממשלה.

כרמל שאמה-הכהן: על כך נטען נושא חדש.

כרמל שאמה-הכהן: אני חושב, שאין מדובר בנושא חדש.

כרמל שאמה-הכהן: חוק רשות השידור עסק בסוגיה הזו בעבר.

כרמל שאמה-הכהן: בסך הכל מדובר בהארכת מועדים ובהארכת סמכות.

כרמל שאמה-הכהן: לכן, לאחר שתישמע עמדת הייעוץ המשפטי של הוועדה, אני מציע שלא לקבוע שמדובר בנושא חדש.

כרמל שאמה-הכהן: לגבי הנושא השני, הנושא שהעלה חה"כ איתן כבל – לדחות את חובות ערוץ 10, שם גם נטענה טענת נושא חדש.

כרמל שאמה-הכהן: אמרתי עוד במהלך הדיונים, כי אין להשוות בין הדברים.

כרמל שאמה-הכהן: לפנים משורת הדין, הסכמנו בכלל להתחיל ולעסוק בכך.

כרמל שאמה-הכהן: אני ביקשתי מהחברים לא לקרוא נושא חדש לסעיף הזה, לאור רגישות העניין.

כרמל שאמה-הכהן: ניסיתי לשכנע במהלך הדיון את חברי האופוזיציה והקואליציה, לרדת מהטיעונים של נושא חדש.

כרמל שאמה-הכהן: לצערי, לא הצלחתי לשכנע אותם.

כרמל שאמה-הכהן: מרגע שהועלתה הטענה הזו, אין אלא לבחון אותה בכלים משפטיים.

כרמל שאמה-הכהן: העמדה של הייעוץ המשפטי של הוועדה המשותפת לוועדת הכלכלה ולוועדת החינוך היא ברורה בעניין, והיא תוצג לפניכם.

יריב לוין: חה"כ נחמן שי, לעניין הטענה שלך באשר לנושא חדש, בבקשה.

נחמן שי: תודה רבה, אדוני היו"ר.

נחמן שי: אנחנו זקוקים לאקרובאטיקה יוצאת דופן כדי להבין את הקשר בין הדברים, ואיך אנו נדרשים עכשיו לדון בסוגיית המחויבות של רשות השידור, שהיתה ידועה, למיטב הבנתי, כבר 6 שנים.

נחמן שי: מאז 2005 הרשות אמורה להפנות יותר ויותר הפקות לשוק החיצוני ולעודד אותו.

נחמן שי: מסתבר, ששבוע-עשרה ימים לפני המועד הקובע, נודע שמתוך 180,000,000 שקלים שהיא היתה אמורה לעשות, היא עשתה 25,000,000 שקלים, שזה במקרה הטוב 20%, ואפילו פחות.

נחמן שי: אני חושב, שזה מחדל חמור, שאי אפשר לעבור עליו לסדר בשום צורה שהיא.

נחמן שי: אם הרשות ידעה שהיא לא תעמוד בכך, היא היתה צריכה לבוא הרבה יותר מוקדם לכנסת ולבקש את אישורה.

נחמן שי: ברור, שפה מנסים לכסות על חור גדול וחמור ביותר.

נחמן שי: לכן, חשבתי שאין מה לערב את זה בהצעה הקיימת, שגם היא עוברת טלטולים.

נחמן שי: צריך לדון בזה בנפרד.

נחמן שי: שני הדברים האלה לא שייכים.

נחמן שי: זה לערב מין בשאינו מינו.

יריב לוין: תודה רבה.

יריב לוין: חה"כ כבל, בבקשה.

איתן כבל: תודה, אדוני היו"ר.

איתן כבל: אני רואה מה שקורה כאן מסביב.

איתן כבל: אני אדם פוליטי, ואני מבין את הפוליטיקה שבעניין.

איתן כבל: בשלב הזה, אני לא רוצה להלין עליה.

איתן כבל: התוצאה כאן היא די ברורה.

איתן כבל: יו"ר ועדת הכלכלה ויו"ר ועדת הכנסת, אני רוצה לפנות ולבקש ששני הצדדים יסירו את העניין של נושא חדש.

איתן כבל: ראוי שהדבר יבוא, ויהיה דיון ענייני ועקרוני, לכאן ולכאן, בשאלות האלה.

איתן כבל: אם כל אחד ימשוך את הטענה הזו, אני אשמח.

איתן כבל: כאן לא צריך להתקיים הדיון, אם צריך למחוק או לא צריך למחוק לערוץ הראשון, או מה צריך שייעשה עם ערוץ 10.

איתן כבל: אני אומר את זה, בחברות, לחה"כ נסים זאב.

איתן כבל: על המשקל נמצאים נושאים כבדי משקל.

איתן כבל: מעבר לזאת, לגופו של עניין, אני רוצה לטעון טענה, בהנחה שחה"כ נסים זאב לא ימשוך את הטענה של נושא חדש – ואני פונה אליך בכל לשון של בקשה למשוך את הטענה של נושא חדש.

איתן כבל: אין לי ספק, שגם חה"כ נחמן שי ימשוך את הטענה, בהתאמה.

יריב לוין: אז למה זה לא נעשה קודם?

יריב לוין: אני באמת שואל.

נסים זאב: אגב, בסעיף אחר כן עשינו את זה.

לאה ורון: בנושא של בקשה לדיון מחדש.

איתן כבל: אני רק יכול לבקש את זה.

יריב לוין: אני מבין שלא היתה נכונות כזו קודם.

איתן כבל: אני מקווה שחה"כ נסים זאב יסגור כאן את כל העניין.

איתן כבל: הרי ממילא נקיים דיון בוועדה.

איתן כבל: חה"כ אלקין, אני אומר את זה גם לך.

איתן כבל: לך זה לא מתאים.

איתן כבל: חה"כ אלקין, התגובה האינסטינקטיבית שלך: "זה לא אני", הזכירה לי את הילדה שלי בת ה-3.

איתן כבל: אתה יודע שיש לך מילה כאן.

איתן כבל: יש לך מילה, שאני מכבד ומעריך.

איתן כבל: אני אומר: במקום שנפיל את זה על עניין טכני-פרוצדוראלי – זה אפילו לגופו של עניין, לא נכון.

איתן כבל: הרי יש לך את הרוב פה או שם, להפיל אותי בכל מקרה, אבל בוא נעשה את זה לפחות על פלטפורמה עניינית.

כרמל שאמה-הכהן: חה"כ כבל, מי שהתחיל עם הבקשות לנושאים חדשים בדיון היום, זו היתה האופוזיציה.

כרמל שאמה-הכהן: אני עניתי לחה"כ נחמן שי, ואמרתי לו: "תמשוך את הבקשה".

איתן כבל: יש לך קצת דיליי.

כרמל שאמה-הכהן: למה?

איתן כבל: כי סימסת באותו זמן.

כרמל שאמה-הכהן: לא, לא.

איתן כבל: עכשיו אני אענה לך לגופו של עניין.

איתן כבל: כאשר חה"כ שי הגיש את הבקשה, אפילו חה"כ נסים זאב עוד לא היה בתוך הדיון.

יריב לוין: אבל, רבותיי, ההיסטוריה הזו לא חשובה.

איתן כבל: אתה צודק.

יריב לוין: מה המשמעות?

יריב לוין: חה"כ נסים זאב, האם אתה מוכן למשוך את הבקשה לנושא חדש?

נסים זאב: אני רוצה להסביר למה אי אפשר למשוך את הבקשה.

איתן כבל: אני רוצה לטעון לגופו של עניין.

איתן כבל: אדוני היו"ר, חברים, למרות שההחלטה ברורה מראש, תקשיבו בכל זאת.

איתן כבל: הרי מה קורה פה?

איתן כבל: הוצאנו סעיף אחד, שהוא הסעיף שנוגע, והוא כנראה הסעיף היחיד שיישאר.

איתן כבל: בחוק רשות השידור, שאנחנו עובדים עליו תקופה ארוכה, הוצאנו את הסעיף המדבר על מכירת נכסים.

איתן כבל: זה לא שעכשיו אנחנו באים, דנים ומבקשים.

איתן כבל: אחרת, הממשלה לא היתה מקיימת דיון, וקובעת בהחלטת ממשלה נושא אחר.

איתן כבל: היא היתה יכולה להביא את זה על הפלטפורמה הקיימת.

איתן כבל: מה כל כך מסובך?

איתן כבל: לאורך כל הדרך, בחוק החדש, לא עלה ולו פעם אחת הנושא הנוגע לחובות רשות השידור.

איתן כבל: לא עלה הנושא הנוגע למחיקת חובות רשות השידור, ובצדק.

איתן כבל: זה עלה מסביב, אבל לא בתוך המהות של החוק.

איתן כבל: לכן, אני אומר שאם רצתה הממשלה, היתה מביאה את הדברים בדרך המלך, אבל גם היא ראתה.

איתן כבל: זאת אומרת, גם היא ראתה שהפלטפורמה הנוכחית היא לא בדיוק האכסניה.

איתן כבל: לכן, היא שלחה את חה"כ זאב אלקין לעשות את אותו תרגיל, שהוא תרגיל מחוכם וענייני.

איתן כבל: אני לא תוקף אותך עכשיו על הפלטפורמה שאתה השתמשת בה.

איתן כבל: אני אומר לך, אדוני, שאם יש החלטה שנכון להביא את הבקשה למחוק כ-300,000,000 שקלים, ולא בשנה הראשונה, בדיוק באותו מקום עם אותם טיעונים אין שום סיבה בעולם שלא להביא את הבקשה של ערוץ 10, שלא מבקש למחוק לו חובות אלא רק לדחות מועד של ביו 45,000,000 ל-60,000,000 שקלים.

איתן כבל: אני אומר לכם: בואו נוותר כאן על העניין הטכני.

איתן כבל: בואו נקיים את הדיון.

איתן כבל: אני מודה לאדוני, יו"ר הוועדה, שיש לו את הרצון הטוב להתייחס לגופם של הדברים ולא להפיל אותם על עניין פרוצדוראלי.

איתן כבל: הלוואי וכולם יתחברו לעניין הזה.

יריב לוין: חה"כ כבל, אולי אנחנו נפנה ביחד למיטש גולדהאר ונציע לו, שיפנה את הכסף, שהוא משקיע במקום מאוד לא נכון, לערוץ 10.

איתן כבל: אתה מתחיל לתת מתחת לחגורה.

יריב לוין: הנה נתתי לך אתגר.

נחמן שי: אני מציע, שאוהדי מכבי תל-אביב יקבלו את המקום המגיע להם.

יואל חסון: אני מציע, שממשלת ישראל תדאג לתרבות ישראל.

נחמן שי: מכבי תל-אביב זה נושא חדש.

עמית ליאור: זה נורא מצחיק שהתרבות העברית והשפה העברית יורדות לטמיון בגלל שיקולים מפלגתיים ושני זאבים.

יריב לוין: אדוני, נאפשר לך לדבר בתורך.

יריב לוין: חה"כ נסים זאב, בבקשה.

אופיר אקוניס: האם ערוץ 10 תרם לשפה העברית?

עמית ליאור: תרם הרבה יותר ממך, ומכל הצחוקים שאתה עושה.

אופיר אקוניס: תדבר אליי יפה.

עמית ליאור: אני אדבר איך שאני רוצה.

יריב לוין: סליחה.

יריב לוין: אני לא רוצה להוציא מכאן אף אחד.

יריב לוין: אם תרצה לדבר, תוכל לדבר.

יריב לוין: לא עכשיו.

אופיר אקוניס: אני לא רוצה חברים כמוך.

יריב לוין: חה"כ אקוניס, אל תענה לו.

יריב לוין: בפעם הבאה שהוא יתפרץ, הוא ייצא.

איתן כבל: אני מגן על חה"כ אקוניס.

איתן כבל: זה לא לעניין, חבר'ה.

יריב לוין: לא מכובד, ולא ראוי.

יריב לוין: חה"כ נסים זאב, בבקשה.

יואל חסון: אדוני, אתה יכול לרשום אותי ברשימת הדוברים לפני שחה"כ אלקין מחליף אותך?

יואל חסון: הוא לא ירשום אותי.

יואל חסון: אצל חה"כ אלקין אין זכות דיבור.

זאב אלקין: תודה רבה, אנחנו ממשיכים בדיון.

זאב אלקין: חה"כ חסון, זה נכון שזכות שהיו"ר שעזב לרשום, אבל מי שצריך לתת לך את זכות הדיבור זה עדיין אני.

איתן כבל: הוא יודע את זה.

זאב אלקין: אנחנו ממשיכים בדיון, בדיוק באותו סדר כפי שהוריש יו"ר הוועדה.

זאב אלקין: חה"כ נסים זאב, זכות הדיבור שלך.

זאב אלקין: לאחריך נשמע את הייעוץ המשפטי, ולאחר מכן נעבור לחברי הכנסת.

נסים זאב: לא צריך להיות משפטן, בשביל להבין שאין קשר בין ערוץ 10 לרשות השידור.

נסים זאב: מה הקשר בין הדברים?

נסים זאב: זה עירוב מין שבאינו מינו.

נסים זאב: אין לי בעיה עם ערוץ 10.

נסים זאב: שימחקו להם את החובות, ושהמדינה תיתן להם כסף כמה שהיא רוצה.

נסים זאב: השאלה היא האם זה הדיון.

יואל חסון: אז למה לא הצבעת בעד?

יואל חסון: בדיון הקודם-הקודם על ערוץ 10 הצבעת נגד.

נסים זאב: אני לא יודע.

נסים זאב: אני לא חבר בוועדת כלכלה.

נסים זאב: הייתי ממלא מקום.

נסים זאב: אתה יודע שאף אחד לא שלח אותי.

נסים זאב: לא הייתי בשליחות של אף איש.

נסים זאב: כאשר נכנסתי לנושא, הבנתי שמנסים לתפוס טרמפ על נושא שלא קשור לעניין, לא ממין העניין, ולומר: אם כבר אנחנו הולכים לרפורמה ברשות השידור, כאשר חלק זה מחיקת חוב וחלק זו הלוואה, בואו נעשה את אותו הדבר בערוץ 10.

נסים זאב: אין לי בעיה אם הממשלה או גורם מוסמך אחר, כמו ועדת כלכלה, יחליט לקיים דיון בנושא של ערוץ 10.

נסים זאב: אני בעד.

נסים זאב: נקיים דיון רציני ללכת לקראתם.

נסים זאב: זה לא המקום ולא הזמן.

זאב אלקין: תודה רבה, חה"כ זאב.

זאב אלקין: אני חושב, שהדברים ברורים.

זאב אלקין: אנחנו נשמע את העמדה של הייעוץ המשפטי, ולאחר מכן חה"כ יואל חסון.

רוברט אילטוב: אולי לפני כן נשמע את יואל חסון.

כרמל שאמה-הכהן: אולי הייעוץ המשפטי ישכנע אותו.

אתי בנדלר: כאמור, לגבי שתי תוספות מתבקשת חוות דעתי לגבי טענת נושא חדש.

אתי בנדלר: הנושא הראשון הוא התיקון המוצע בהצעת חוק רשות השידור (תיקון מס' 25), בו מוצע לשלב גם תיקון לסעיף 44ג לחוק העיקרי.

אתי בנדלר: במה עוסקת הצעת חוק רשות השידור (תיקון מס' 25)?

אתי בנדלר: זו הצעת חוק מאוד ארוכה ורחבה, שמקיפה נושאים רבים בחוק רשות השידור.

אתי בנדלר: היא מציעה מצד אחד שינויים מבניים במוסדות רשות השידור, ומצד שני היא מציעה תיקונים שונים, הנובעים כתוצאה משינויים ותמורות שחלו בשידורים מאז חקיקת החוק בשנת 1965.

אתי בנדלר: אני מצטטת שני משפטים מהמבוא לדברי ההסבר להצעת החוק (תיקון מס' 25): "בהצעת החוק מוצע שינוי מבני ברשות השידור...

אתי בנדלר: כמו כן, מוצע להתאים את פעילות הרשות לשינויים שחלו בשוק התקשורת בשנים האחרונות, כך שתוכל לקיים את מטרות השידור הציבורי בסביבה הרב ערוצית, לאור השינויים הטכנולוגיים שחלו בתחום".

אתי בנדלר: אכן, הצעת החוק הזו כוללת סעיפים שונים, שאינם קשורים בהכרח אחד לשני.

אתי בנדלר: היא מיועדת לקדם את הרפורמה ברשות השידור, והיא מהווה חלק מהרגליים עליהם נשענת הרפורמה המקווה, שתצא לפועל ברשות השידור.

אתי בנדלר: כך, למשל, אחד מהסעיפים שפוצלו מהצעת החוק, בהחלטת הוועדה שאושרה בכנסת, מדבר על נושא של מכירת הנכסים.

אתי בנדלר: הבסיס של הקדמת הדיון באותו סעיף, הוא לאפשר לרשות השידור להתמודד עם המצוקה הכספית שבה היא נתונה.

אתי בנדלר: לאפשר לה בעצם להשיג מקורות כספיים נוספים לצורך קידום הרפורמה, להתמודד עם מצבה.

אתי בנדלר: כפי שאני מבינה, גם מטרת תיקון סעיף 44ג(ו), שעליו מדובר כרגע, היא התמודדות עם הקשיים התקציביים של רשות השידור.

אתי בנדלר: מה אומר אותו סעיף?

אתי בנדלר: הסעיף אומר: "על אף הוראות סעיף זה, רשאי השר להתיר, למשך תקופה, שאותה מוצע להאריך לשנה נוספת, הפחתה בהיקף השידורים המפורט בסעיף זה ובתוספת, ובסכומי ההוצאה, המפורטים בתוספת, שבהם מחויבת הרשות".

אתי בנדלר: דהיינו, כאשר נחקק אותו סעיף ונקבעו סכומי ההוצאה שעל רשות השידור להוציא לצורך הפקות מקומיות, בעיקר הפקות מקומיות פנויות, ידעו שהמצב הכספי הנוכחי – כפי שהיה כבר אז - של רשות השידור, איננו מאפשר לה לעמוד במחויבות הזו.

אתי בנדלר: לכן, אפשרו לשר האחראי, בהתאם לחוק רשות השידור, להפחית את היקף ההוצאות.

אתי בנדלר: לכן, אני חושבת, שכאשר אנחנו מדברים על הצעת חוק המתמודדת עם קשיים כספיים רציניים, לא ניתן לומר שיש כאן חריגה מגדר הנושא.

אתי בנדלר: יתרה מזו, אני רוצה להזכיר שגם תשלום המשכורות המוטלות על רשות השידור, זה חובה חוקית.

אתי בנדלר: רשות השידור לא יכולה שלא לשלם את המשכורות לעובדיה.

אתי בנדלר: היה ברור שכל עוד לא תצא הרפורמה לדרך ולא יפוטרו חלק מהעובדים באופן שישחררו סכומים לצורך עמידה במחויבויות הקשורות להפקות מקומיות פנויות, שני הדברים האלה לא יוכלו ללכת יחד.

אתי בנדלר: מדובר בשתי מחויבויות שנקבעו בחוק - עם המקורות התקציביים העומדים לרשותה של רשות השידור, בעיקר בהתחשב בהפחתת האגרה - שלא ניתן לקיים את שתיהן יחד.

אתי בנדלר: לכן ניתנה אותה סמכות לשר הממונה – במקרה הזה הוא ראש הממשלה.

אתי בנדלר: לכן, לא מדובר כאן בחריגה מגדר הנושא, הכלול בהצעת חוק רשות השידור (תיקון מס' 25).

אתי בנדלר: אני רוצה להפנות את תשומת לבכם לכך, שהמבחנים בהם אני משתמשת הם מבחנים משפטיים בלבד.

אתי בנדלר: אינני דנה בתוצאות הראויות או הלא ראויות.

אתי בנדלר: אינני מביעה עמדה ערכית, אלא עמדה משפטית בלבד.

אתי בנדלר: כבר בבג"צ 4513/97, אבו ערר נ' יו"ר הכנסת, אמר בית המשפט העליון: "הנושא של הצעת החוק הוא המכתיב את גבולות הפעולה של הוועדה בבואה לדון בהצעה שלפניה.

אתי בנדלר: לא הרי הצעת חוק אשר מובא בחוק שלם, אשר חובק הסדרים וסוגיות לרוב, כי הרי הצעת חוק אשר מוצע בה לתקן הוראה אחת העוסקת בנושא נקודתי.

אתי בנדלר: ברור כי היקפו של הנושא במקרה הראשון יהיה רחב בהרבה מהנושא במקרה השני".

אתי בנדלר: לפיכך, כפי שאמרתי, מאחר שהיקפו של חוק רשות השידור (תיקון מס '25) הוא רחב, הוא עוסק במגוון נושאים, ביניהם גם התמודדות עם המצוקה הכספית של רשות השידור, להבנתי, מבחינה משפטית, קשה לקבל את הטענה כי מדובר כאן בנושא חדש.

אתי בנדלר: לגבי הבקשה של חבר הכנסת נסים זאב, לראות בדחיית חובותיו של הערוץ השלישי נושא חדש - אני מזכירה לכם, שאנחנו מדברים כאן על תיקון חוק רשות השידור בלבד.

אתי בנדלר: לא מדובר פה בחוק העוסק בכל המדיה המשודרת.

אתי בנדלר: לא מדובר כאן בחוק, שעוסק בערוצי התקשורת השונים.

אתי בנדלר: לא מדובר כאן בחוק העוסק בערוצים המסחריים.

אתי בנדלר: החוק הרחב הזה, כפי שאני הגדרתי אותו – חוק רשות השידור או הצעת החוק לתיקון חוק רשות השידור (תיקון מס' 25) - עוסק במגוון רחב של נושאים הקשורים לשידור הציבורי בלבד, ולא בנושאים אחרים.

אתי בנדלר: כאן מוצע תיקון חוק אחר לגמרי.

אתי בנדלר: מדובר על תיקון חוק הרשות השנייה לטלוויזיה ולרדיו, אשר משם נובעות חובות ערוץ 10.

אתי בנדלר: כפי שטענתי במהלך הדיונים בהצעת חוק הפצת שידורים באמצעות תחנות שידור ספרתיות – חוק הידוע כחוק ה-DTT או "עידן פלוס", שוועדת הכלכלה דנה בו בימים אלה – הועלו שתי הצעות.

אתי בנדלר: הועלתה הצעה, שמציעים אותה היום חה"כ כבל ואבסדזה, אבל הוצעה קודם ע"י חה"כ אבסדזה, לעניין דחיית חובות ערוץ 10.

אתי בנדלר: במקביל, הוצעה גם הצעתו של חה"כ אילטוב לגבי המשך החזקה משותפת של רשת וקשת בחברת החדשות של ערוץ 2, במקרה שאחת משתי החברות האלה תבקש רישיון.

איתן כבל: האם זה לא נושא חדש?

אתי בנדלר: אני מייד אגיד.

אתי בנדלר: זה במקרה שאחת תעבור לשדר מכוח רישיון, והשנייה תמשיך להחזיק בזיכיונה.

אתי בנדלר: אני טענתי אז, שאינני יכולה, לפי התקנון, כיועצת משפטית, לטעון טענת נושא חדש.

אתי בנדלר: אם מי מנציגי הממשלה או מחברי הכנסת יטען כי מדובר בנושא חדש, אני אודיע בפני ועדת הכנסת – אם אני אוזמן להביע את דעתי – שאכן בשני הנושאים האלה מדובר בחריגה מגדר הנושא, ובנושאים חדשים.

אתי בנדלר: כפי שהצעת החוק ההיא מדברת רק על פלטפורמה להפצת השידורים באמצעות הממיר הדיגיטאלי ולא דנה בתיקון הרשות השנייה לטלוויזיה ורדיו בהקשר של דחיית חובות וחברות החדשות – גם שם מדובר על נושא חדש – אני עקבית בעמדתי.

אתי בנדלר: אני מצטערת, אבל נדמה לי שגם בהקשר הזה, דחיית חובות של ערוץ 10 הוא נושא חדש, ככל שמדובר בתיקון חוק רשות השידור.

איתן כבל: אם הנושא הזה לא ירד כנושא חדש, אני מודיע כאן כי הנושא שאת התייחס אליו כאן לגבי קשת ורשת, ההצעה של חה"כ אילטוב, הוא גם נושא חדש.

אתי בנדלר: בסדר.

אתי בנדלר: תטען את זה שם.

זאב אלקין: תטען את זה שם.

זאב אלקין: מה זה רלוונטי לפה?

רוברט אילטוב: אנחנו שמענו את עמדת האופוזיציה בנושא הזה.

יואל חסון: זה לא עניין של אופוזיציה-קואליציה.

יואל חסון: זה מבחינת השכל הישר.

יואל חסון: לא צריך להיות במשבצות האלה של קואליציה ואופוזיציה.

זאב אלקין: אנחנו ננהל דיון מסודר.

זאב אלקין: כרגע, אתם גוזלים את זמנו של חה"כ יואל חסון.

זאב אלקין: שמענו את העמדה הברורה מאוד של הייעוץ המשפטי, שאמר לגבי בקשה אחת שהוא לא רואה בזה נושא חדש ולגבי בקשה אחרת שהוא רואה בה נושא חדש.

זאב אלקין: שמענו גם עמדה לגבי חוק אחר, אפשרות אחרת.

זאב אלקין: אם יהיו חברי כנסת שיטענו שם נושא חדש, זה בוודאי יגיע לשולחן הזה ונשמע עוד פעם את הייעוץ המשפטי.

אתי בנדלר: כפי שאני אמרתי את זה ביותר מאשר ישיבה אחת, ואפשר למצוא את הדברים בפרוטוקול.

זאב אלקין: בוודאי.

איתן כבל: למה להעלות את זה?

זאב אלקין: חה"כ כבל, דיברת והצגת את הדברים.

זאב אלקין: אנחנו כרגע אנחנו דנים בחוק רשות השידור ובשתי הבקשות שהיו כאן.

זאב אלקין: יואל חסון, לרשותך 3 דקות.

יואל חסון: תודה, אדוני היו"ר.

יואל חסון: ידעתי ששלטונך בניהול הישיבה הוא שלטון לא פשוט, ואני אנסה להתמקד ב-3 הדקות שנתת לי.

יואל חסון: חוות הדעת המשפטית, היא חוות דעת משפטית ברורה.

יואל חסון: לחברי הכנסת יש שיקול דעת גם מעבר לחוות דעת.

יואל חסון: צריך להבין, שלא מדובר כאן בשתי מדינות שונות.

יואל חסון: לא מדובר כאן באווירה שלא קשורה לשום דבר.

יואל חסון: פתאום חוק רשות השידור.

יואל חסון: אני בעד חוק רשות השידור.

יואל חסון: אני בעד שיתנו ויעזרו לרשות השידור לעמוד על הרגליים.

יואל חסון: אני בעד השידור הציבורי, ללא שום ספק.

יואל חסון: אני בעד מרחב פעולה של השידורים בכלל.

יואל חסון: אי אפשר להתעלם מהעובדה שיש משבר בעולם התקשורת.

יואל חסון: יש ערוץ מאוד חשוב, שהוא על סף סגירה.

יואל חסון: אי אפשר לבוא עכשיו ולומר, שכל מה שקורה עכשיו לא קשור לזה.

יואל חסון: הכל קשור להכל.

יואל חסון: חוות הדעת המשפטית היא חשובה ומכובדת, אבל יש שיקול דעת של חברי הכנסת, שאמורים להסתכל על האינטרס הציבורי.

יואל חסון: אני מציע, להפסיק להסתכל על זה רק בעיניים של אופוזיציה-קואליציה.

יואל חסון: תפסיקו עם זה כבר.

יואל חסון: אתם פשוט מוכיחים כל ישיבה, שכל ההתנהלות סביב ערוץ 10 היא פוליטית לגמרי.

יואל חסון: איזו מוטיבציות יש כאן של הקואליציה?

יואל חסון: איזו מוטיבציה?

יואל חסון: תסביר לי מי מפעיל אתכם.

יואל חסון: מי משחק בחוטים מעל ראשך, אדוני היו"ר?

יואל חסון: מי?

יואל חסון: למי כל כך חשוב להרוג, לנתק את צינורית החמצן מערוץ 10, ולא משנה מה תהיינה ההשלכות של זה?

יואל חסון: מי עושה את זה?

יואל חסון: תוכיחו לנו אחת ולתמיד שאתם ענייניים, שזה לא פוליטי, שזו לא תוכנית סדורה מראש, תוכנית מתוכננת לפרטי פרטים.

יואל חסון: תוכיחו.

יואל חסון: עד עכשיו אתם מוכיחים ההפך.

יואל חסון: אנחנו באים פה רק מתוך ההיגיון והשכל הישר, שאומר לשמור כאן על מפת השידורים הכללית במדינת ישראל.

יואל חסון: אתם, אדוני היו"ר, עושים דבר שלא יעשה.

יואל חסון: לכן, אני מבקש את שיקול הדעת של חברי הכנסת, לקבל את האפשרות ולאפשר לנו לדון גם בנושא של ערוץ 10 במסגרת הדיונים האלה, ולהסתכל בראייה כללית על הנושא הזה ולא רק בראייה פוליטית, שזה מה שאתם עושים ומוכיחים את זה פעם אחר פעם.

זאב אלקין: תודה רבה לחה"כ יואל חסון.

זאב אלקין: לפי מה שרשום אצלי, כרגע אין עוד חברי כנסת שביקשו לדבר.

זאב אלקין: ביקשו לדבר מספר נציגים שהם אינם חברי כנסת, אבל הבקשה היא פרוצדוראלית.

זאב אלקין: אנחנו לא דנים בצד של התוכן, ולכן זה לא רלוונטי.

עדן גוריון: לא תוכן.

עדן גוריון: זה פרוצדוראלי.

זאב אלקין: לכן, אני עובר להצבעה על שלושה נושאים, שהציג אותם יו"ר הוועדה.

עדן גוריון: ביקשנו לדבר פרוצדוראלית.

עדן גוריון: אנחנו מבקשים שתשמעו אותנו.

עדן גוריון: זו לא יכולה להיות חומה בצורה פה.

זאב אלקין: כאשר מתקיים דיון בוועדת הכנסת בסוגיות האלה, מדבר הייעוץ המשפטי, הגורם המבקש וחברי הכנסת.

עדן גוריון: אנחנו רוצים להבהיר את הדברים שנאמרו על ידי הייעוץ המשפטי.

עדן גוריון: יש לנו הערות על הדברים שנאמרו.

עדן גוריון: למה אי אפשר?

יואל חסון: תן להם לדבר.

זאב אלקין: אדוני, לא ביקשת את זכות הדיבור.

עדן גוריון: ביקשנו.

עדן גוריון: למה אי אפשר לקבל אותה?

עדן גוריון: מה כל כך קשה?

זאב אלקין: כי זה לא המגרש של ועדת רשות השידור.

יואל חסון: אדוני, יש לנו זמן.

יואל חסון: תן לו לדבר.

עדן גוריון: מה כל כך מסוכן לשמוע אותנו?

זאב אלקין: אני מבקש ממך, לא להפריע לי לנהל את הישיבה.

עדן גוריון: יש לנו הערה לגבי הנושא החדש.

עדן גוריון: למה סותמים לנו את הפה?

איתן כבל: זו פרוצדורה שהופכת למהות.

איתן כבל: תזכור חה"כ אלקין, זה מסוג ההחלטות שחוזרות על עצמן.

זאב אלקין: אנחנו עוברים להצבעה.

זאב אלקין: אני מבקש לא להפריע.

זאב אלקין: סדרנים, אני מבקש, להוציא את כל מי שמפריע ומדבר ברגע זה.

עדן גוריון: מה הבעיה לתת לנו לדבר?

יואל חסון: אדוני היו"ר, אתה מוכיח עוד פעם שאתה עושה משהו פוליטי.

עדן גוריון: תן לנו לדבר.

עדן גוריון: מה הבעיה שלכם?

עמית ליאור: אתם במשחק פוליטי.

עמית ליאור: מר אלקין, אתה ממשיך לסתום פיות.

יואל חסון: תן לו לדבר.

יואל חסון: למה לא?

עדן גוריון: מה זה הדבר הזה?

עדן גוריון: תנו לנו לדבר.

נחמן שי: מה יקרה לך?

יואל חסון: מה יקרה לך אם תיתן לו לדבר?

יואל חסון: מה קורה כאן?

יואל חסון: אדוני, זה היכל הדמוקרטיה פה, אם אתה לא יודע.

יואל חסון: זה היכל הדמוקרטיה של מדינת ישראל.

יואל חסון: תן לו לדבר.

זאב אלקין: יואל, אתה מורה מצוין.

זאב אלקין: כל מה שלמדתי, ממך למדתי.

יואל חסון: אתה בוודאי לא מבין בדמוקרטיה.

יואל חסון: אתה בוודאי לא מבין בדמוקרטיה.

איתן כבל: זו מהות.

איתן כבל: חה"כ אלקין, אתה מיתמם.

זאב אלקין: אני עובר להצבעה.

זאב אלקין: אני מבקש לא להפריע.

זאב אלקין: אתה רוצה להצביע או שאתה רוצה לצאת?

יואל חסון: אני רוצה שהוא ידבר.

עדן גוריון: אתם רוצים לסתום לנו את הפה בתירוץ של פרוצדורה?

יואל חסון: תן להם לדבר.

יואל חסון: למה לא?

יואל חסון: האם עוד 10 דקות זה מה שישבור אותך, אדוני היו"ר?

איתן כבל: זה סתם.

זאב אלקין: זו ועדת הכנסת.

זאב אלקין: דנים פה בנושאים שדנים בהם בוועדת הכנסת, בכל נושא הרלוונטי לעניין.

איתן כבל: אבל זו מהות.

איתן כבל: חה"כ אלקין, אתה מיתמם.

יואל חסון: אין יותר מהות מזה.

זאב אלקין: אני עובר להצבעה.

זאב אלקין: הנושא הראשון שעולה להצבעה זו בקשה של חברי כנסת נחמן שי ואיתן כבל, לראות כנושא חדש את התיקון שהוצע לחוק רשות השידור.

זאב אלקין: שמענו לגביו את העמדה של הייעוץ המשפטי של הוועדה, שלא רואה בזה נושא חדש.

קריאה: ייעוץ משפטי לא נכון, שהיה עומד בבג"צ.

קריאה: אנחנו עומדים להוציא צו ביניים.

קריאה: יש דוח מבקר המדינה מאוד חמור בעניין.

קריאה: גם הפרוטוקול פה ייכנס לדוח מבקר המדינה.

זאב אלקין: בוודאי.

יואל חסון: איזה מזל שמצלמים פה הכל, אדוני.

יואל חסון: לא יודע איזה ערוץ עוד ישדר את מה שמצלמים פה?

יואל חסון: איזה ערוץ הוא חופשי מספיק לשדר את המופע האנטי-דמוקרטי פה.

זאב אלקין: אני עובר להצבעה.

זאב אלקין: מי שידבר בזמן ההצבעה, כולל חברי כנסת, אני אאלץ להוציא אותו.

יואל חסון: מה אתה אומר?

זאב אלקין: אני מצביע על ההצעה של חבר הכנסת שי וחבר הכנסת כבל.

זאב אלקין: מי שבעד, הוא בעד נושא חדש.

זאב אלקין: מי שנגד, הוא נגד נושא חדש.

זאב אלקין: יריב לוין – נגד.

זאב אלקין: זאב אלקין – נגד.

זאב אלקין: אופיר אקוניס – נגד.

זאב אלקין: אורי אורבך לא פה, יושב על משבצת הליכוד, אז זה אומר שחה"כ כרמל שאמה יכול להצביע.

זאב אלקין: כרמל שאמה במקום אורי אורבך – נגד.

זאב אלקין: שלמה מולה מקדימה לא פה.

זאב אלקין: מי מחליף אותו?

זאב אלקין: נחמן שי.

זאב אלקין: נחמן שי – בעד.

זאב אלקין: רוחמה אברהם-בלילה לא פה.

זאב אלקין: מי מחליף אותה?

זאב אלקין: אין מחליף.

זאב אלקין: יואל חסון – בעד.

זאב אלקין: אילן גילאון לא פה.

זאב אלקין: יש מישהו מקדימה שרוצה להחליף אותו?

זאב אלקין: לא.

זאב אלקין: דוד רותם מישראל ביתו, לא פה.

זאב אלקין: מי מחליף אותו?

זאב אלקין: אלכס מילר.

זאב אלקין: אלכס מילר – נגד.

זאב אלקין: רוברט אילטוב – נגד.

זאב אלקין: איתן כבל – בעד.

זאב אלקין: עינת וילף – נגד.

עינת וילף: אבל צריך לתת להם לדבר

נחמן שי: תגידי את זה יותר בקול רם.

זאב אלקין: אברהם מיכאלי – נגד.

זאב אלקין: נסים זאב – נגד.

זאב אלקין: ישראל אייכלר – נגד.

זאב אלקין: אחמד טיבי לא פה.

זאב אלקין: ציון פיניאן – נגד.

זאב אלקין: הבקשה לנושא חדש לא התקבלה.

זאב אלקין: בעד – 3

זאב אלקין: נמנעים – אין

יואל חסון: כמה מפתיע.

זאב אלקין: אני עובר לבקשה השנייה – בקשה של חה"כ נסים זאב וישראל אייכלר לקבוע נושא חדש על התיקון שהציעו חברי הכנסת איתן כבל ונחמן שי.

זאב אלקין: מי שבעד, בעד נושא חדש.

זאב אלקין: מי שנגד, נגד נושא חדש.

עמית ליאור: חבל שתעשה את הטקס.

עמית ליאור: אנחנו יודעים מה תהיה התוצאה.

עמית ליאור: זה טקס עלוב.

עמית ליאור: מה שקורה פה.

עמית ליאור: אתה לא מוכן לשמוע נציגים.

זאב אלקין: תבינו, יש כללי משחק בבית הזה.

עמית ליאור: תתביישו לעצמכם על ההתנהגות שלכם.

יואל חסון: באמת, אין טעם להצביע בהצבעה הזו.

יואל חסון: זה הכל מיותר.

עמית ליאור: כל הטקס הזה, זו בדיחה רעה.

יואל חסון: מגיעים לכאן אנשים שלא מכירים את החוק.

אלכס מילר: אתם אפילו לא הבאתם את כל חברי סיעתכם.

יואל חסון: מה זה קשור?

אלכס מילר: אפילו את חברי סיעת

אלכס מילר: כם אתם לא מסוגלים להביא.

זאב אלקין: הם לא קמים בשעה הזו.

אלכס מילר: קרקס אתם עושים.

יואל חסון: גם אם הייתי מביא עוד שניים, יהיה לזה רוב.

אלכס מילר: אפילו אנשים שלכם לא מגיעים להצביע.

אלכס מילר: תעשה לי טובה.

יואל חסון: - - -

אלכס מילר: אפילו בעצמכם אתם לא מאמינים.

יואל חסון: צריך לדעת על מה מדובר.

זאב אלקין: חה"כ יואל חסון, אי אפשר ככה.

זאב אלקין: אם אתה רוצה להצביע, תשב ותצביע.

יואל חסון: אני לא משתתף בהצבעה הזו.

יואל חסון: הרי הרוב כאן תפור.

אלכס מילר: אבל אתה לא מביא אותם, זו הבעיה.

יואל חסון: נכון.

יואל חסון: אני לא אשתתף במשחק המזויף הזה.

זאב אלקין: חה"כ יואל חסון, התראה ראשונה.

יואל חסון: משחק מזויף, תתביישו לכם.

זאב אלקין: חה"כ חסון, התראה שנייה.

זאב אלקין: אנחנו בתוך ההצבעה.

יואל חסון: אולי תנשום בין אזהרה לאזהרה.

יואל חסון: אני מציע לך.

זאב אלקין: אל תדאג לי.

זאב אלקין: לנשימותיי, אל תדאג.

זאב אלקין: חה"כ יריב לוין – בעד.

זאב אלקין: חה"כ זאב אלקין – בעד.

זאב אלקין: חה"כ אופיר אקוניס – בעד.

זאב אלקין: חה"כ אורי אורבך לא נמצא.

זאב אלקין: במקומו חה"כ כרמל שאמה, כי הוא יושב במשבצת הליכוד.

זאב אלקין: חה"כ כרמל שאמה – בעד.

זאב אלקין: חה"כ שלמה מולה לא נמצא.

זאב אלקין: במקומו נחמן שי.

זאב אלקין: חה"כ נחמן שי – לא משתתף.

זאב אלקין: חה"כ רוחמה אברהם-בלילא לא כאן, ולכן גם לא משתתפת.

זאב אלקין: חה"כ יואל חסון – לא משתתף.

זאב אלקין: חה"כ אילן גילאון לא כאן, ואין מי שמצביע במקומו.

זאב אלקין: חה"כ דוד רותם לא כאן.

זאב אלקין: מחליף אותו חה"כ אלכס מילר.

זאב אלקין: חה"כ אלכס מילר – בעד.

זאב אלקין: חה"כ רוברט אילטוב – בעד.

זאב אלקין: חה"כ איתן כבל – נגד.

זאב אלקין: חה"כ עינת וילף – בעד.

זאב אלקין: חה"כ אברהם מיכאלי – בעד.

זאב אלקין: חה"כ נסים זאב – בעד.

זאב אלקין: חה"כ ישראל אייכלר – בעד.

זאב אלקין: חה"כ אחמד טיבי לא פה.

זאב אלקין: חה"כ ציון פיניאן – בעד.

זאב אלקין: בעד – 11

זאב אלקין: נמנעים – 2

איתן כבל: יש לי הצעה.

איתן כבל: אני מנצל את ההזדמנות ומציע לדחות את הבחירות ב-10 שנים.

יואל חסון: יש רוב.

זאב אלקין: תציע הצעת חוק.

זאב אלקין: איתן, אתה מכיר את החוק.

זאב אלקין: תציע הצעת חוק, תגייס 80 חברי כנסת, ואולי תצליח.

זאב אלקין: אני עובר להצבעה שלישית בנושא של בקשת הממשלה.

יואל חסון: מה זה, הפטור?

זאב אלקין: הפטור, כן.

זאב אלקין: חה"כ יריב לוין – בעד.

זאב אלקין: חה"כ זאב אלקין – בעד.

זאב אלקין: חה"כ אופיר אקוניס – בעד.

זאב אלקין: חה"כ אורי אורבך לא נמצא.

זאב אלקין: במקומו חה"כ כרמל שאמה.

זאב אלקין: חה"כ כרמל שאמה – בעד.

זאב אלקין: חה"כ שלמה מולה לא נמצא.

זאב אלקין: במקומו נחמן שי.

זאב אלקין: חה"כ נחמן שי – נגד.

זאב אלקין: חה"כ רוחמה אברהם-בלילא לא כאן.

זאב אלקין: חה"כ יואל חסון – לא משתתף.

זאב אלקין: חה"כ אילן גילאון לא כאן.

זאב אלקין: חה"כ דוד רותם לא כאן.

זאב אלקין: במקומו חה"כ אלכס מילר.

זאב אלקין: חה"כ אלכס מילר – בעד.

זאב אלקין: חה"כ רוברט אילטוב – בעד.

זאב אלקין: חה"כ איתן כבל – נגד.

זאב אלקין: חה"כ עינת וילף – בעד.

זאב אלקין: חה"כ אברהם מיכאלי – בעד.

זאב אלקין: חה"כ נסים זאב – בעד.

זאב אלקין: חה"כ ישראל אייכלר – בעד.

זאב אלקין: חה"כ אחמד טיבי לא נמצא.

זאב אלקין: חה"כ ציון פיניאן – בעד.

זאב אלקין: בעד – 11

זאב אלקין: נמנעים – 1

זאב אלקין: הבקשה אושרה.

זאב אלקין: תודה רבה, הישיבה נעולה.